**Referat fra ordinær generalforsamling 2023 afholdt i Team Motion den 31. marts 2023 kl. 19:00 på** **Jyske Vestkysten, Banegårdspladsen i Esbjerg**

Dagsorden:

1. Valg af dirigent og referent.

2. Bestyrelsens beretning for det forløbne år.

3. Forelæggelse af regnskab for det forløbne år til godkendelse.

4. Forelæggelse af bestyrelsens planer for det kommende år.

5. Fastsættelse af kontingent.

6. Behandling af indkomne forslag.

7. Valg til bestyrelsen.

8. Valg af suppleanter til bestyrelsen.

9. Valg af revisor og revisorsuppleant.

10. Eventuelt.

Ad.1.

Bestyrelsen foreslog Karsten Laursen som dirigent og Lars Houmøller som referent. Der var ikke andre forslag, så Karsten og Lars blev valgt.

Karsten konstaterede, at generalforsamlingen var indkaldt i henhold til vedtægterne.

Ad 2.

Bestyrelsens beretning ved formanden:

Tak for ordet. Jeg har fornøjelsen af at aflægge bestyrelsens beretning for Team Motionsåret 2022.

Først og fremmest vil jeg igen i år takke alle medlemmer, som har valgt at bakke op om Team Motion. En stor del af de penge, foreningen donerer, kommer fra medlemsbetalte kontingenter. Husk på, at mange medlemskaber bliver indbetalt af deltagere på turen. Tusind tak til alle jer, som har betalt medlemskabet.

Tak til vores tro væbnere i styregruppen. Jeres indsats er forrygende og jeres attitude er fantastisk og jeres indsats er uundværlig. Det er en fornøjelse af være sammen med jer om dette uundværlige arbejde. Vores sponsorer - tak til jer – alle bidrag er uundværlige. Turen, som jo er årets højdepunkt i Team Motion, er fuldstændig afhængig af jer - jeg er imponeret over det engagement, der er grundlaget for hele vores virke og grundlaget for ånden i Team Motion.

MTB-sæsonen er i 2022 desværre ikke kommet rigtigt i gang – der har været stort initiativ og, må jeg sige, med en særlig tålmodighed forsøgt mange opslag. Vi håber på bedre MTB-sæson næste år.

Der skal også lyde en stor tak til de medlemmer, som har hjulpet med diverse sociale indslag, såsom hygge hos Christina og Poul. Det er dejligt, at vi kan ses i andet end lycra engang imellem.

I foråret kunne vi tage hul på fællestræning. Tak for til jer, der har taget det store læs hen over forår og sommeren og til alle jer der har valgt at cykle med i træningerne.

Og i sommer havde vi en fantastisk tur til bakkerne omkring Egtved, hvor vi sluttede af med grillpølser og en kold øl. Jeg tror at nogen af os er glade for at vores område herovre ikke er helt lige så bakket.

Senere på året havde vi en sjov aktivitetsdag – tak Jesper for de fine konkurrencer. Vi sluttede med lidt grillhygge på terrassen på Umanakvej. Skønt at der er opbakning til et sådant arrangement. Vi havde også et besøg på Fulton som erstatning for det besøg der blev aflyst under Tall Ship Race - hvor Skipper Jakob fortalte om skibets historie, formål og hvordan de arbejder med

at give unge tillid til dem selv. Skipper Jakobs valgsprog er ”gode dage er noget vi giver hinanden”

Året 2022 sluttede for Team Motion i Lones sommerhus den 30/12 med en MTB-tur og efterfølgende hygge, hvor vi kunne ønske hinanden godt nytår.

I august lykkedes det os at gennemføre Team Motion turen. Vi kørte afsted fra Meny i Hjerting– hvor er det en særlig oplevelse at se og være iblandt så mange glade cykelryttere. Der skal lyde en stor tak til Meny Lars for at sørge for en fantastik afgang – det er bestemt værd at gentage.

Vi var så heldige at vejret var med os, og som altid sætter vi sikkerhed højt. Vi kører efter færdselsreglerne og respekterer andre trafikanter. Jeg er imponeret over den skønne stemning af at her hjælper vi hinanden – Team Motion handler virkelig om motion for alle. Og tak for verdens bedste ruter. Det er en fornøjelse at have adgang til de kompetencer. Tak til jer der bruger mange timer på at køre ruterne igennem. Forplejningen er som altid fuldstændig uovertruffen – det er fantastisk at opleve hvordan I med stor sikkerhed styrer depoter og bagsmæk ….

Alles bidrag er helt uundværlige for Team Motion og netop et udtryk for det vi er båret af. Når alle bidrager – kan vi det hele sammen.

Foreningens formål er som bekendt at indsamle og donere midler til socialt udsatte børn og unge i lokalområdet. Krisen i Danmark har givet behov for endnu mere støtte til udsatte børn og unge – derfor er det med stolthed at vi har doneret 75.000 i 2021 – det er sindssygt flot at en forening som vores hvert år kan give bidrag til de børn og unge der har behov for en ekstra hånd i ryggen.

Fornemmelsen af behov for en hånd i ryggen – den kender vi jo alle - nogen af os når vi ikke kan følge med på landevejen.

I år har vi valgt at donere til

• Mødrehjælpen

• Skyggebørn

• Scleroseforeningen

• Hjerneskadeforeningen

• En enkelt ung, der havde behov for en særlig håndsrækning

Det er noget helt særligt at opleve den forskel vores donationer gør.

Turen 2023 bliver fra fredag d. 18. til søndag d. 20. august. Turen er under planlægning, og der vil komme yderligere informationer på FB, efterhånden som vi har flere detaljer på plads.

Med disse ord vil jeg på bestyrelsens vegne sige tak til alle for jeres deltagelse her i aften og ønske os alle et rigtig godt cykelår 2023.

Der var ingen kommentarer. Beretningen blev vedtaget.

Ad. 3

Kasserer Kirstine Bonde Sørensen fremlagte regnskabet. Der var ingen bemærkninger, og regnskabet blev vedtaget.



Ad. 4

Formanden redegjorde for foreningens planer for det kommende år. I hovedtræk vil foreningens aktiviteter ligne 2022. Det vil dog hele tiden blive justeret på koncepterne, så der løbende sker forbedringer. Vi planlægger at organisere en aktivitetsdag og bakketræning. Men det vigtigste er at få planlagt og gennemført turen 2023.

Der var ingen bemærkninger til dette.

Ad. 5

Bestyrelsen foreslog at fastholde medlemskontingentet på kr. 200,-.

Der var ingen bemærkninger.

Ad. 6

Der var ikke indkommet forslag.

Ad. 7

Kirstine, Lars og Vibeke var på valg. Vibeke ønskede ikke genvalg.

Kirstine og Lars blev genvalgt.

Jesper Nørgaard blev forslået til nyt bestyrelsesmedlem og blev valgt.

Ad. 8

Jan Thomsen er bestyrelsessuppleant og blev genvalgt.

Ad. 9

Gitte var på valg som revisor og blev genvalgt.

Ad. 10

* Der efterlystes forslag/initiativer til at få flere medlemmer.
* Vibeke har kontaktet SGI cykling mhp. samarbejde. Der bliver et møde forud for næste bestyrelsesmøde d. 20. januar – repræsentanter for TM: Bent, Lone, Kim.
* Der skal opfordres til at svare på indkaldelser til træning, hvis man kommer.
* Dato for forårets træningsstart er ikke fastlagt.